Heger, Eduard, predseda vlády SR (2021-12-02):
Ďakujem veľmi pekne. Som veľmi rád, že ste doplnili svoj výrok, a teda chvíľočku budem reagovať na to, čo ste povedali. Po prvé, povedali ste, že sväté omše nie sú na Slovensku možné. Ja sa pýtam, či sa teraz nedejú na Slovensku sväté omše. Neodpovedajte, prosím, lebo nemáte priestor. A ja sa k tomu ešte vrátim. Čo chcem povedať? Som veľmi rád, že ste použili príklad škôl. Viete, školy sú momentálne miesto, kde sa najviac šíri covid. Máme presné tabuľky o šírení a pozitivite a tie dáta, ktoré zbiera vlastne aj ministerstvo zdravotníctva, ktoré je za to zodpovedné, tak ukazuje, že práve skupina od 7 do 13 a od 14 do 19 sú najviac, je tam najvyššia pozitivita. Zároveň druhá najväčšia skupina sú ich rodičia. To sú a nemám presne ten graf tu, ale myslím, že 35 až 44 a 44 až 55, nejak tak, neviem presne, ako je tá kohorta rozdelená, ale sú to ich rodičia. Toto sú dva piliere ľudí, kde sa to najviac šíri. Ďalšia dôležitá vec, vy tu hovoríte, a teda by som rád vedel, ale nemôžte mi už odpovedať, lebo nemáte tu priestor, ale by som rád vedel, že odkiaľ čerpáte teda, že toto je dobré riešenie. Lebo viete, áno, tu na pandémiu sa nám tu rozmohol taký nešvár, ako sa hovorí, že každý dnes vie, ako by to bolo treba riešiť, ale každý povie len nejaký výsek a nehovorí celú, celé spektrum, ale my tu máme ľudí, ktorí to vyštudovali a ktorí to desiatky rokov sa v tejto oblasti pohybujú. To sú ľudia, ktorí majú bohaté skúsenosti. Aj vy ste človek, ktorý má bohaté skúsenosti v istej oblasti života a v tej viete hovoriť konkrétne riešenia, lebo, áno, je to vaša oblasť expertízy. Ale nepredpokladám, nezaznamenal som, že by ste vy mali oblasť expertízy boj s pandémiou, zápas s pandémiou a tak ďalej. Takže preto by ma zaujímalo, že z čoho vychádzate pri navrhovaní takýchto riešení. A to riešenie priniesla práve skupina odborníkov, ktorá sa tomu venuje, a povedala, že na krátky čas je potrebné pristúpiť k tomuto kroku, pretože sú to miesta, kde teda prichádza k veľkému, k veľkej mobilite, veľkému stretávaniu. Aj toto miesto. Po druhé, my sme mali takto pred rokom núdzový stav a mali sme zákaz vychádzania. Ako viete, v núdzovom stave, keď máte zákaz vychádzania, máte výnimky zo zákazu vychádzania. Áno, pred rokom nebola výnimka zo zákazu vychádzania na návštevu kostola. A my sme jasne povedali, že toto sa už nikdy opakovať nebude. A preto dnes je výnimka zo zákazu vychádzania na návštevu kostola a taktiež bohoslužby sa môžu konať vo veľmi limitovanom počte po dobu humanitárnej katastrofy, v ktorej sa Slovensko ocitlo, práve preto, čo sme hovorili v prvej otázke, že ľudia nedodržiavali pravidlá. A hovoríte, vy hovoríte, že ich aj dnes ešte, ľudí, ktorých poznáte a medzi ktorými sa pohybujete, nedodržiavajú, čo je veľmi zlé a kontraproduktívne, lebo v tom prípade tie opatrenia, prirodzene, nemôžu účinkovať. Ja však verím, že ľudia pristúpia k tej zodpovednosti, vstúpia do seba a prestanú nedodržiavať a začnú dodržiavať opatrenia, tým pádom tie opatrenia budú mať účinok a tým pádom budú, bude nám tá krivka automaticky klesať a budeme to vidieť na nemocniciach, budeme to vidieť aj na pozitivite, ale, paradoxne, dnes nie je až tak dôležitá pozitivita, dnes je najdôležitejšia hospitalizácia. Pretože dôvod, prečo sme sa dostali do humanitárnej katastrofy, je, že máme pretlak v nemocniciach. Máme preťažených lekárov, ktorí sú na covidových oddeleniach, a vieme, že to sú internisti a anestéziológovia, ktorí tam musia primárne byť, pretože práve umelá pľúcna ventilácia vyžaduje anestéziológa, lebo musíte byť v umelom spánku, a práve títo ľudia sú vyťažení, lebo v normálnom stave bez covidu nepotrebujete toľko tých lekárov, ako ich potrebujete v covide. Avšak chodia pomáhať aj lekári z iných oddelení a títo lekári, prirodzene, chýbajú na tých svojich oddeleniach, čiže sa odkladá klasická medicína. To je to úzke miesto, kvôli ktorému musíme robiť tie opatrenia. Ak by nám ľudia nekončili v hospitalizácii, teda v nemocniciach, tak by sme mohli nechať ľudí sa premorovať prirodzeným spôsobom ako pri iných, ale menej nebezpečných vírusoch a bolo by to v poriadku. Ale my toto nemôžme dopustiť, pretože ide to na úkor zdravia aj nezaočkovaných, aj zaočkovaných, a preto musíme regulovať ten nápor na nemocnice.